### NN 130/2017 (27.12.2017.), Pravilnik o posebnim osobnim iskaznicama

Ministarstvo vanjskih i europskih poslova

2992

Na temelju članka 3.a stavka 2. Zakona o strancima (»Narodne novine« broj 130/11, 74/13 i 69/17) ministrica vanjskih i europskih poslova, uz suglasnost ministra unutarnjih poslova, donosi

PRAVILNIK

O POSEBNIM OSOBNIM ISKAZNICAMA

Sadržaj

Članak 1.

Ovim Pravilnikom propisuju se vrste, uvjeti i način izdavanja, obrasci posebnih osobnih iskaznica i obrasci zahtjeva za njezino izdavanje, a koje se izdaju članovima diplomatskih misija, konzularnih ureda, članovima misija Ujedinjenih naroda i drugih specijaliziranih ustanova Ujedinjenih naroda i članovima međunarodnih organizacija akreditiranih u Republici Hrvatskoj (u daljem tekstu: misije ili konzularni uredi u Republici Hrvatskoj) te članovima njihovih obitelji odnosno članovima zajedničkog kućanstva i privatnoj posluzi, te način vođenja evidencije o zaprimljenim zahtjevima, izdanim posebnim osobnim iskaznicama i drugim podacima.

1. DOLAZAK STRANCA NA DUŽNOST U MISIJU ILI KONZULARNI URED U REPUBLICI HRVATSKOJ I POSEBNE OSOBNE ISKAZNICE

Kratkotrajna viza

Članak 2.

Osobama koje dolaze na dužnost u svojstvu člana misija ili konzularnih ureda u Republici Hrvatskoj te članovima njihovih obitelji, odnosno članovima zajedničkog kućanstva i privatnoj posluzi, navedenim u članku 1. ovoga Pravilnika, a kojima je potrebna viza za ulazak u Republiku Hrvatsku prema propisima kojima se uređuje vizni sustav, izdaje se kratkotrajna viza pri prvom dolasku u skladu s provedbenim propisom koji uređuje izdavanje viza.

Notifikacija

Članak 3.

(1) Misije ili konzularni uredi u Republici Hrvatskoj notificiraju Ministarstvu vanjskih i europskih poslova, Diplomatskom protokolu, nove članove po njihovu dolasku u Republiku Hrvatsku, kao i članove njihovih obitelji odnosno članove zajedničkog kućanstva te privatnu poslugu.

(2) Na temelju notifikacije iz stavka 1. ovog članka, Ministarstvo vanjskih i europskih poslova, Diplomatski protokol, izdaje odgovarajuću posebnu osobnu iskaznicu.

(3) Misije ili konzularni uredi u Republici Hrvatskoj, prilikom notifikacije prilažu:

1. diplomatsku notu odnosno odgovarajuće službeno pismo;

2. presliku valjane putne isprave osobe koja se notificira;

3. jednu fotografiju u boji, veličine 30 × 35 mm;

4. ispunjeni i potpisani obrazac upitnika (obrazac 1.);

5. potpisani odgovarajući obrazac za izdavanje posebne osobne iskaznice (Obrasci od 2. do 10.).

(4) Ministarstvo vanjskih i europskih poslova u putnu ispravu osobe koja se notificira, strancu, državljaninu trećih zemalja, a za koje je sukladno viznom sustavu Republike Hrvatske potrebno izdavanje vize, otiskuje pečat Ministarstva vanjskih i europskih poslova.

Vrste posebnih osobnih iskaznica

Članak 4.

Posebne osobne iskaznice koje izdaje Ministarstvo vanjskih i europskih poslova, Diplomatski protokol, su sljedeće:

– tip »A«

– tip »B«

– tip »C«

– tip »D«

– tip »E«

– tip »F«

– tip »G«

– tip »H«

– tip »I«.

Članak 5.

Posebna osobna iskaznica tipa »A« izdaje se strancima, članovima diplomatske misije, nositeljima diplomatske putovnice države šiljateljice, koji u skladu s Bečkom konvencijom o diplomatskim odnosima uživaju diplomatski status te članovima njihovih obitelji neovisno o vrsti njihove putne isprave.

Članak 6.

Posebna osobna iskaznica tipa »B« izdaje se strancima, šefovima i zamjenicima šefova organizacija Ujedinjenih naroda i specijaliziranih ustanova Ujedinjenih naroda te drugih međunarodnih organizacija akreditiranih u Republici Hrvatskoj kao i članovima njihovih obitelji, neovisno o vrsti putne isprave, a koji uživaju status u skladu s međunarodnim ugovorima koji obvezuju Republiku Hrvatsku.

Članak 7.

Posebna osobna iskaznica tipa »C« izdaje se strancima, konzularnim dužnosnicima u konzularnom uredu, nositeljima diplomatske putovnice, kao i članovima njihovih obitelji, neovisno o vrsti njihove putne isprave, a u skladu s Bečkom konvencijom o konzularnim odnosima.

Članak 8.

Posebna osobna iskaznica tipa »D« izdaje se:

a) strancima, članovima administrativnog i tehničkog osoblja diplomatskih misija, službenicima konzularnih ureda, nositeljima službene putovnice te članovima njihovih obitelji, neovisno o vrsti njihove putne isprave, a u skladu s Bečkom konvencijom o diplomatskim odnosima i Bečkom konvencijom o konzularnim odnosima

b) strancima, članovima misija Ujedinjenih naroda, specijaliziranih ustanova Ujedinjenih naroda, te članovima međunarodnih organizacija akreditiranih u Republici Hrvatskoj kao i članovima njihovih obitelji, neovisno o vrsti njihove putne isprave, a u skladu s Konvencijom o povlasticama i imunitetima Ujedinjenih naroda, Konvencijom o povlasticama i imunitetima specijaliziranih ustanova i drugim međunarodnim ugovorima koji obvezuju Republiku Hrvatsku.

Članak 9.

Posebna osobna iskaznica tipa »E« izdaje se strancima, članovima poslužnog osoblja diplomatskih misija, konzularnih ureda, misija Ujedinjenih naroda i specijaliziranih ustanova, te međunarodnih organizacija i članovima njihovih obitelji, neovisno o vrsti njihove putne isprave, a u skladu s Bečkom konvencijom o diplomatskim odnosima, Bečkom konvencijom o konzularnim odnosima i drugim međunarodnim ugovorima koji obvezuju Republiku Hrvatsku.

Članak 10.

Posebna osobna iskaznica tipa »F« izdaje se počasnim konzularnim dužnosnicima, koji su dobili egzekvaturu za obnašanje te dužnosti, a u skladu s Bečkom konvencijom o konzularnim odnosima.

Članak 11.

Posebna osobna iskaznica tipa »G« izdaje se strancima, posebnim stručnjacima i članovima njihovih obitelji, neovisno o vrsti njihove putne isprave, na temelju notifikacije misije ili konzularnog ureda u Republici Hrvatskoj, a u skladu s međunarodnim ugovorima koji obvezuju Republiku Hrvatsku.

Članak 12.

Posebna osobna iskaznica tipa »H« izdaje se strancima, članovima obitelji, zajedničkog kućanstva i privatnoj posluzi člana misije ili konzularnog ureda u Republici Hrvatskoj, neovisno o vrsti njihove putne isprave, na temelju notifikacije misije ili konzularnog ureda u Republici Hrvatskoj, odnosno primjenom načela uzajamnosti.

Članak 13.

Posebna osobna iskaznica tipa »I« izdaje se šefovima i zamjenicima šefova misija Ujedinjenih naroda i specijaliziranih ustanova Ujedinjenih naroda te drugih međunarodnih organizacija u Republici Hrvatskoj, koji su hrvatski državljani, a notificirale su ih te organizacije.

Obrazac upitnika za izdavanje posebne osobne iskaznice

Članak 14.

(1) Obrazac upitnika za izdavanje posebne osobne iskaznice (Obrazac 1.) iz članka 3., stavka 3., točke 4. ovoga Pravilnika pravokutnog je oblika, veličine A4, tiskan na hrvatskom i engleskom jeziku.

(2) Obrazac 1. sadrži:

– grb Republike Hrvatske;

– naziv »Republika Hrvatska, Ministarstvo vanjskih i europskih poslova, Diplomatski protokol«;

– prostor za upis sljedećih podataka – naziv i adresa misije ili konzularnog ureda u Republici Hrvatskoj; osobni podaci podnositelja zahtjeva – prezime, ime, država i mjesto rođenja, državljanstvo, datum rođenja, spol, adresa, telefon, e-mail adresa; podaci o dužnosti – dužnosti/rangu, datum stupanja na dužnost, podaci o prethodniku (prezime, ime i dužnost/rang); podaci o putovnici – vrsta, broj, datum izdavanja, rok valjanosti, država izdavanja); podaci o članovima obitelji ili drugim osobama, – suprug/a – prezime i ime, država, mjesto, dan, mjesec i godina rođenja, spol, putovnica (vrsta, broj, datum izdavanja, rok valjanosti, država izdavanja), – djeca – prezime i ime, država, mjesto, dan, mjesec i godina rođenja, spol, putovnica (vrsta, broj, datum izdavanja, rok valjanosti, država izdavanja, – ostali članovi obitelji ili zajedničkog kućanstva za koje se traži notifikacija – prezime i ime, država, mjesto, dan, mjesec i godina rođenja, spol, putovnica (vrsta, broj, datum izdavanja, rok valjanosti, država izdavanja);

– prostor za potpis podnositelja zahtjeva, prostor za pečat misije ili konzularnog ureda u Republici Hrvatskoj i prostor za potpis šefa misije ili konzularnog ureda u Republici Hrvatskoj;

– prostor za upis mjesta i datuma.

Obrazac za izdavanje posebne osobne iskaznice

Članak 15.

(1) Obrasci za izdavanje posebnih osobnih iskaznica (Obrasci od 2. do 10.) iz članka 3., stavka 3., točke 5. ovoga Pravilnika, pravokutnog su oblika, veličine A4, tiskani na hrvatskom i engleskom jeziku, a razlikuju se po nazivu i boji, ovisno o tipu posebne osobne iskaznice.

(2) Obrasci iz stavka 1. ovog članka sadrže:

– naziv obrasca;

– prostor za fotografiju;

– prostor za potpis podnositelja zahtjeva;

– prostor za upis podatka prezime, ime, datum rođenja, spol, dužnost (rang), naziv predstavništva, datum izdavanja, rok valjanosti, broj iskaznice;

– prostor za upis datuma, pečata MVEP RH i potpisa ovlaštene osobe u MVEP RH.

Obrazac posebne osobne iskaznice

Članak 16.

(1) Posebna osobna iskaznica izdaje se na propisanom obrascu.

(2) Obrazac posebne osobne iskaznice (u daljnjem tekstu: Obrasci od 11. do 19.) je pravokutnog oblika veličine 85,6 x 53,98 mm, izrađen je od polikarbonatnog materijala.

(3) Tekst Obrasca posebne osobne iskaznice (11. do 19.) pisan je dvojezično, hrvatskim i engleskim jezikom.

(4) Obrasci posebne osobne iskaznice iz stavka 1. ovog članka, na prednjoj stranici sadrže:

– grb Republike Hrvatske;

– naziv »Republika Hrvatska, Ministarstvo vanjskih i europskih poslova«;

– naziv: »posebna osobna iskaznica«;

– slovnu oznaku tipa posebne osobne iskaznice (»A« – »I«);

– broj posebne osobne iskaznice;

– prostor za upis prezimena, imena, datuma rođenja i spola nositelja posebne osobne iskaznice;

– prostor za fotografiju nositelja;

– dužnost (rang) koju obnaša nositelj;

– rok važenja posebne osobne iskaznice;

– naziv predstavništva (misije ili konzularnog ureda u RH) nositelja i sjedište (mjesto);

– potpis nositelja posebne osobne iskaznice.

(5) Obrasci posebnih osobnih iskaznica iz stavka 1. ovog članka razlikuju se prema boji, tipu (slovna oznaka) i prema tekstu koji se nalazi na poleđini, a ovisni su o tipu posebne osobne iskaznice:

– Obrazac iskaznice tipa »A« (Obrazac 11.), crvene je boje, a tekst na poleđini glasi: »Nositelj uživa povlastice i imunitete u skladu s Bečkom konvencijom o diplomatskim odnosima.«;

– Obrazac iskaznice tipa »B« (Obrazac 12.), zelene je boje, a tekst na poleđini glasi: »Nositelj uživa povlastice i imunitete u skladu s Konvencijom o povlasticama i imunitetima Ujedinjenih naroda, Konvencijom o povlasticama i imunitetima specijaliziranih ustanova kao i drugim međunarodnim ugovorima koji obvezuju Republiku Hrvatsku.«;

– Obrazac iskaznice tipa »C« (Obrazac 13.), je tamnoplave boje, a tekst na poleđini glasi: »Nositelj uživa povlastice i privilegije u skladu s Bečkom konvencijom o konzularnim odnosima.«;

– Obrazac iskaznice tipa »D« (Obrazac 14.), je svjetloplave boje, a tekst na poleđini glasi: »Nositelj uživa povlastice i imunitete u skladu s Bečkom konvencijom o diplomatskim odnosima, Bečkom konvencijom o konzularnim odnosima, Konvencijom o povlasticama i imunitetima Ujedinjenih naroda, Konvencijom o povlasticama i imunitetima specijaliziranih ustanova, kao i drugim međunarodnim ugovorima koji obvezuju Republiku Hrvatsku.«;

– Obrazac iskaznice tipa »E« (Obrazac 15.), je purpurnocrvene boje, a tekst na poleđini glasi: »Nositelj uživa povlastice i imunitete u skladu s Bečkom konvencijom o diplomatskim odnosima i Bečkom konvencijom o konzularnim odnosima.«;

– Obrazac iskaznice tipa »F« (Obrazac 16.), žute je boje, a tekst na poleđini glasi: »Nositelj uživa povlastice i imunitete u skladu s Bečkom konvencijom o konzularnim odnosima.«;

– Obrazac iskaznice tipa »G« (Obrazac 17.), narančaste je boje, a tekst na poleđini glasi: »Nositelj ne uživa povlastice i imunitete, osim u slučaju da međunarodnim ugovorom koji obvezuje Republiku Hrvatsku nije drukčije određeno.«;

– Obrazac iskaznice tipa »H« (Obrazac 18.), ljubičaste je boje, a tekst na poleđini glasi: »Nositelj ne uživa povlastice i imunitete, a iskaznica je izdana kao potvrda o odobrenom boravku u Republici Hrvatskoj.«;

– Obrazac iskaznice tipa »I« (Obrazac 19.), smeđe je boje, a tekst na poleđini glasi: »Nositelj je hrvatski državljanin kojem se iskaznica izdaje kao potvrda dužnosti koju obnaša te uživa povlastice i imunitete sukladno međunarodnim ugovorima koji obvezuju Republiku Hrvatsku.«.

(6) U Obrazac iz stavka 1. ovog članka podatak o spolu upisuje se oznakom: »Ž/F« za ženski spol, a oznakom: »M/M« za muški spol.

Članak 17.

Na poleđini svih obrazaca posebne osobne iskaznice (Obrazac 11. do 19.), ispod teksta navedenog u članku 16. stavka 5. ovoga Pravilnika, otisnut je skraćeni naziv Ministarstva vanjskih i europskih poslova, Diplomatskog protokola »MVEP RH Diplomatski protokol« kao ustrojstvene jedinice u čijem je djelokrugu poslova izdavanje posebnih osobnih iskaznica, mali pečat Ministarstva te datum izdavanja posebne osobne iskaznice.

Rok valjanosti posebnih osobnih iskaznica

Članak 18.

(1) Posebna osobna iskaznica se izdaje u skladu s odredbama ovoga Pravilnika osobama iz članka 1. ovoga Pravilnika u razdoblju navedenom u notifikaciji, a najduže s rokom važenja do četiri godine, odnosno do datuma važenja putne isprave.

(2) Nova posebna osobna iskaznica izdaje se ovisno o dužini trajanja ili nestanka prethodne, kao i o datumu važenja putne isprave.

(3) Rok važenja posebne osobne iskaznice člana obitelji ne može biti dulji od roka važenja posebne osobne iskaznice člana misije ili konzularnog ureda u Republici Hrvatskoj na temelju čijeg se statusa ostvaruje pravo.

Članak 19.

(1) Posebna osobna iskaznica izdaje se djeci notificiranih osoba do 18. godine.

(2) Djeca notificiranih osoba do navršene 12. godine života nisu obvezna potpisati obrazac iz članka 3., stavka 3., točke 5. ovoga Pravilnika (Obrasci od 2. do 10.).

(3) Iznimno od stavka 1. ovog članka djeca notificiranih osoba, koja nastavljaju školovanje, odnosno studij u Republici Hrvatskoj, uz priloženu potvrdu nadležne ustanove, mogu biti nositelji posebne osobne iskaznice najduže do navršene 26. godine, ili pod uvjetom uzajamnosti.

(4) Iznimno od stavka 1. ovog članka djeci notificiranih osoba, nad kojima je produljena roditeljska skrb, posebna osobna iskaznica izdaje se neovisno o njihovoj dobi.

Slučaj izdavanja nove posebne osobne iskaznice

Članak 20.

Nova posebna osobna iskaznica, u skladu s odredbama ovoga Pravilnika, izdaje se:

1. istekom roka važenja prethodno izdane posebne osobne iskaznice, uz postupak koji je isti kao i prigodom notifikacije;

2. u slučaju nestanka posebne osobne iskaznice, isti se prijavljuje Ministarstvu vanjskih i europskih poslova, uz priloženi dokaz o oglašavanju nestale posebne osobne iskaznice u »Narodnim novinama«;

3. u slučaju oštećenosti posebne osobne iskaznice, u mjeri u kojoj više ne može služiti svojoj svrsi;

4. u slučaju promjene podataka koji su sastavni dio sadržaja posebne osobne iskaznice.

Notifikacija prestanka statusa i/ili odlaska osoba kojima je izdana posebna osobna iskaznica

Članak 21.

(1) Misije ili konzularni uredi u Republici Hrvatskoj posebno notificiraju Ministarstvu vanjskih i europskih poslova, Diplomatskom protokolu prestanak obnašanja dužnosti u Republici Hrvatskoj i/ili odlazak osoba iz članka 1. ovoga Pravilnika, kojima je izdana posebna osobna iskaznica.

(2) Misije ili konzularni uredi u Republici Hrvatskoj, dužni su vratiti posebnu osobnu iskaznicu osobe iz članka 1. ovoga Pravilnika čiji se odlazak notificira.

(3) Novom članu misije ili konzularnog ureda u Republici Hrvatskoj, odnosno osobi iz članka 1. ovoga Pravilnika, posebna osobna iskaznica neće se izdati u slučaju nepridržavanja odredbi iz stavka 2. ovog članka.

(4) Posebna osobna iskaznica vraćena Ministarstvu vanjskih i europskih poslova, Diplomatskom protokolu, poništava se.

2. EVIDENCIJE

Članak 22.

(1) Ministarstvo vanjskih i europskih poslova, Diplomatski protokol, vodi evidencije o zaprimljenim zahtjevima i izdanim posebnim osobnim iskaznicama kao i o nestalim posebnim osobnim iskaznicama te drugim podacima.

(2) Evidencija iz stavka 1. sadrži sljedeće podatke:

1. prezime i ime osobe kojoj se izdaje;

2. datum, mjesto i država rođenja;

3. državljanstvo;

4. vrsta, broj i rok važenja putne isprave;

5. vrsta i broj izdane posebne osobne iskaznice;

6. rok važenja posebne osobne iskaznice;

7. nestale posebne osobne iskaznice;

8. prethodno izdane posebne osobne iskaznice;

9. napomena.

(3) Evidencije iz stavka 1. ovog članka vode se u elektronskim bazama podataka.

Prilozi

Članak 23.

Obrazac upitnika za izdavanje posebne osobne iskaznice (Obrazac 1), obrasci za izdavanje posebne iskaznice (Obrasci od 2. do 10.) i obrasci posebne osobne iskaznice (Obrasci od 11. do 19.), tiskani su uz ovaj Pravilnik i čine njegov sastavni dio.

Prijelazne odredbe

Članak 24.

Posebne osobne iskaznice izdane do dana stupanja na snagu ovoga Pravilnika, vrijede do isteka roka valjanosti naznačenog na iskaznici.

Članak 25.

Danom stupanja na snagu ovoga Pravilnika prestaju vrijediti odredbe Pravilnika o izdavanju putnih listova, viza i posebnih osobnih iskaznica strancima (»Narodne novine« broj 82/2005).

Članak 26.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/17-03/22

Urbroj: 521-P-01-17-4

Zagreb, 12. prosinca 2017.

Potpredsjednica Vlade i ministrica
 vanjskih i europskih poslova
 mr. sc. Marija Pejčinović Burić, v. r.

POI\_obrazac 1­\_1/2

![](/files/_web/sluzbeni-dio/2017/130000/images/8462.jpg)

POI\_obrazac 1­\_2/2

![](/files/_web/sluzbeni-dio/2017/130000/images/14540.jpg)

![](/files/_web/sluzbeni-dio/2017/130000/images/8444.jpg)

![](/files/_web/sluzbeni-dio/2017/130000/images/8437.jpg)

![](/files/_web/sluzbeni-dio/2017/130000/images/8429.jpg)

![](/files/_web/sluzbeni-dio/2017/130000/images/8424.jpg)

![](/files/_web/sluzbeni-dio/2017/130000/images/8416.jpg)

![](/files/_web/sluzbeni-dio/2017/130000/images/8385.jpg)

![](/files/_web/sluzbeni-dio/2017/130000/images/8376.jpg)